钦定古今图书集成/明伦汇编/官常典/第332卷 > 郭朝宾
## 钦定古今图书集成/明伦汇编/官常典/第332卷 > 郭朝宾

按《明外史》本传：“朝宾，字尚甫，汶上人。嘉靖十四年进
士。授户部主事，历郎中，督饷大同。先是召商中盐，每
为势豪所得。朝宾曰：‘玺书禁游民占粥，而郎中受贵
近关请，夺贾人利，是弊由郎中始也’。乃令边郎视力
多少，自占仓庾，既收券，辄给引若银，无留滞，商争趋
之，比代，赢羡金二万。出为西宁兵备副使，诸羌多叛”，
巡抚发兵剿之。朝宾令吏士分别顺逆，毋妄杀，全活
甚众。历陕西右参政。韩府夺民田，民讼久不直，朝宾
谳归诸民宗室奴入市斗，为军校所摄，因夜入官舍，
击伤校，惧而杀一小儿，以诬校，校坐死。朝宾曰：“军校
所摄有名，无与儿事，校安得杀儿。”遂雪其冤。历浙江
按察使，左、右布政使。隆庆五年入觐，留为顺天府尹。
旋拜右副都御史，巡抚浙江。朝宾在浙久，益谙民俗，
为兴利祛弊。属邑多陂塘，岁久填淤，率为豪家侵据。
朝宾檄所司修复之。旋入为户部左侍郎，改督仓场。
初，漕粟溃耗，皆责之运卒，往往死不能偿。朝宾请遵
成议，均之本帮本总，输额遂足。万历二年擢工部尚
书。中官崔敏以服御不充，奏遣官织造。给事中侯于
赵、御史麻永吉等连章力争。朝宾言：“三年诏所派征
已九万七千馀疋，今复增五万九千，须银六十万两，
安所取给？乞减其半，罢内官无遣。”帝遽命减之，仍遣
内臣如敏请。故事，贾人领藏金不时给，朝宾按籍立
予之，贾得无困。朝宾湛朴有器局，善持大体，口讷言
词，而精敏廉洁，人不敢欺。在河南时，治伊王狱，扃舍
不通请谒。后诸治狱者多被污，朝宾特洒如也。五年，